विश्वामित्र स्कुल च्याम्पियन
विश्वामित्र गणेश सेकेन्डरी स्कुलले तेस्रो लायन्स कप गर्ल्स फुटसल प्रतियोगिताको उपाधि जितेको छ ।
काठमाडौँ — विश्वामित्र गणेश सेकेन्डरी स्कुलले तेस्रो लायन्स कप गर्ल्स फुटसल प्रतियोगिताको उपाधि जितेको छ ।लायन्स क्लब अफ काठमाडौ रोयल फ्रेन्ड्सले आयोजना गरेको फुटसल प्रतियोगिताको फाइनलमा विश्वामित्रले भ्याली पब्लिक स्कुललाई हराएको थियो । लिगकम नकआउटका आधारमा प्रतियोगितामा १६ स्कुल टिमले प्रतिस्पर्धा गरेका थिए । सर्वोकृष्ट खेलाडी तथा सर्वाधिक गोलकर्ताको पुरस्कार मन्जिला तामाङले जितिन् । मन्जिला तिनै खेलाडी हुन्, जसले गत वर्ष यसै प्रतियोगिताको दोस्रो संस्करणमा उत्कृष्ट खेलाडी भई अमेरिकाको न्यु जर्सीमा प्रशिक्षणमा भाग लिने अवसर पाएका थिइन् ।विजयी खेलाडीलाई कार्यक्रम संयोजक सृष्टि वज्राचार्य, प्रायोजक नेपाल फाइनान्सका निर्देशकद्वय दिप्रश शाक्य, रोजिना श्रेष्ठ एवं लायन्स क्लब अफ काठमाडौ रोयल फ्रेन्ड्सका अध्यक्ष उदयन रेग्मीले पुरस्कार वितरण गरे ।महिलालाई खेलकुदमा सहभागी गराई उनीहरूभित्रको अन्तरनिहित क्षमता प्रस्फुटन गरी महिला सशक्तीकरणमा योगदान गर्न हरेक वर्ष प्रतियोगिता गरिएको आयोजकले जनाएको छ ।